钦定古今图书集成/明伦汇编/氏族典/第374卷 > 《廖用贤尚友录》 > 氾毓
## 钦定古今图书集成/明伦汇编/氏族典/第374卷 > 《廖用贤尚友录》 > 氾毓

按《晋书氾毓传》：“毓字稚春，济北卢人也。奕世儒素，敦
睦九族。客居青州，逮毓七世，时人号其家。儿无常父，
衣无常主。毓少履高操，安贫有志业。父终，居于墓所
三十馀载，至晦朔，躬扫坟垄，循行封树，还家则不出
门庭。或荐之武帝，召补南阳王文学，秘书郎、太傅参
军，并不就。于时青土隐逸之士刘兆、徐苗等皆务教”
授，惟毓不蓄门人，清静自守，时有好古慕德者，谘询
亦倾怀开诱，以三隅示之，合三《传》为之解注，撰《春秋
释疑》《肉刑论》。凡所述造七万馀言。年七十一卒。